Curriebeker-eindstryd: Sharks verras die WP op Nuweland | Maroela Media
Die Sharks het hul tweede agtereenvolgende eindstryd op Nuweland teen die Westelike Provinsie met 17-12 gewen. Dit was hulle eerste titel sedert 2013 toe hulle in Kaapstad gewen het.
Die twee uitstaande kenmerke wat 'n mens sal onthou is die powere eerste helfte waar die vaardigheidsvlakke van Suid-Afrika se voorste spelers veral nie na wens was nie, en die dit dat die skrums steeds 'n wenplatform kan wees.
Die WP se gesukkel agterlangs kon egter nie uit die skrums munt slaan nie.
Die Sharks het twee drieë teen geen gedruk, die WP se lynstane heeltemal ontwrig en met die veel minder duikslae wat hulle moes maak as bewys, ook suiwerder gekeer.
Hulle is egter kwaai in die skrums gestraf waar Wilco Louw weer puik geskrum het, hoewel die uitstaande spelers in die wedstryd uit die Sharks se voorry gekom het, met die Springbok-haker Akker van der Merwe wat speler van die wedstryd was, en Coenie Oosthuizen wat nuwe lewe in die Sharks se voorhoede geblaas het nadat hy in die tweede helfte as plaasvervanger opgekom het.
Dillyn Leyds was deurgaans gevaarlik met bal in die hand en stewig onder hoë skoppe, Damian Willemse het teen die einde mooi gehardloop en die WP-agterlyn gevaarlik laat lyk en Ruan Nel sal nog in vyftienmanrugby deurbreek.
Maar Aphelele Fassi, nat egter die ore en 'n nuweling op dié vlak, het agterlangs sy meer ervare spanmaats en teenstanders gewys wat aanvoeling en opsies, goeie verdediging en werk op die aanval en verdediging kan beteken.
Dit is jammer dat hierdie man, wat verlede week die Bok Aphiwe Dyantyi van agter ingehardloop het, nie 'n bietjie ruimte gegee is om sy vaart te gebruik nie.
Terwyl 'n mens van die uitblinkers praat, moet die name van die twee Sharks-slotte, Hyron Andrews en Gideon Koegelenberg, genoem word. Hulle het sewe van die WP se 12 lynstaan ingooie gewen en saam met die res van die pak in die los ingedons.
Die flank Tyler Paul, en die krag van die Du Preez-tweeling wat egter weer meer as hul kwota balle in die duikslag verloor (insluitende twee drieë wat verspeel is) het saam met elke ander voorspeler, ook van die bank af, meer as hul kant gebring. 'n Spesiale pluimpie aan die loskop Juan Schoeman, wat ondanks die skrum-swaarkry in die los sy deel gedoen het.
Baie spanning, 20-plus hanteringsfoute, te veel omkeerbesit deur albei spanne … en 'n boodskap dat die Curriebeker-reeks reggekry moet word. Daar was immers 28 000 toeskouers by die wedstryd.
Westelike Provinsie (6) 12 – Strafdoele: SP Marais (3), Damian Willemse.
Sharks (0) 17– Drieë: Akker van der Merwe, Tyler Paul. Doelskoppe: Robert du Preez (2). Strafdoel: Robert du Preez.
Ja, die ou spreekwoord is van toepassing: Hoogmoed kom altyd voor 'n harde val… ek is nie 'n Shark nie maar hul oorwinning was liplek lekker! Ek het lanklaas soveel ontnugterde gesigte gesien soos die Wee Pee ondersteuners sin vandag. Lekker!!
Wys jou net, uitspeel wedstryde MOET deur neutrale skeidsregters beheer word. Mooi so Sharks.
Mooi Sharks speel die kwota WP poegaai op hul die veldjie. Du Preez broers en vd Merwe buig die WP se Ntubebi en Notshe maar nog steeds maak hulle nie die toerspan nie. Belaglik.
Swak wedstryd maar ek het simpatie met die spelers wat in die vreeslike hitte gespeel het. Vrot het oor vrotsiger op die dag geseevier. Nie 'n goeie uitbeelding vir SA Rugby nie.